Casteddu

Casteddu (Cagliari in italianu, Càller in cadelanu, Castell de Càller in cadelanu antigu, Cáller in ispagnolu antigu) est sa capitale e sa tzitade prus manna de Sardigna. Istòria Casteddu est una de is tzitades prus antigas de Sardigna, e paret chi dd'aiant fundada sos fenìtzos a inghiriu de su sèculu VIII a.C., in s'oru de s'istáinu de Santa Igia. Su numene Fenitzu fiat "Caralý", numene plurale ca giai dae tempus meda fiat formada dae unas cantas biddas. Is romanos, lompidos in su 238 a.C., dd'aiant fata sea de provìntzia e amanniada, faghende·dda crèschere a inghiriu de sa Pratza de su Cramu fintzas a Santu Sadurru: a foras de sa parte bìvida fiant sos campusantos de Tuvixeddu (iare cartaginesu) e Bonàiri. In su sèculu II ap.C. dd'ant fata colònia. In edade cristiana at tentu unu pìscamu. In edade romana puru su numene fiat plurale: Carales. Sos bividores depiant èssere unos 30.000. Mancari a serru, Casteddu (tando Carales) at sighidu a bìvere a suta de vàndalos e gregos bizantinos, sende sèmper sa sea de su guvernadore provintziale. In su 711 perou paret chi is arabos dd'apant iscontzada e abruscada, e tando sos bividores ant lassadu sa tzitade romana pro si nche istugiare in una ala prus segura, a s'oru de s'istàinu. A pustis no s'at a intendere prus de Carales, ma de Santa Ìgia (Santa Gilla, Santa Illa, it. Santa Cecilia). In edade giuigale, Santa Igia fiat sa capitale de su Giuigadu (Regnu) de Càlari: su numene de sa tzitade antiga si fiat sarbadu in su de su logu. Santa Igia teniat unos 15.000 bividores, una tzinta de muros e una crèsia cadirale: sos rastos si podiant bìdere galu in su '800 in ue oe est sa Tzentrale Elètrica. In su 1216, sa Giuighessa Beneita de Lacon aiat permìtidu a unos cantos pisanos de fraigare unu casteddu in ue oe est su bighinadu de "Casteddu de susu". Idea mala, ca in sas gherras intre de Pisa e Gènua su giuigadu si diat èssere alliadu a sa segunda: in su 1258 sos pisanos e sos àteros giuigados sardos alliados issoro iscontzant Santa Igia e nche isparghent su sale. Sos bividores lassant sas ruinas, unos cantos andende a Domunoas e Bidda de Cresia, àteros a fundare Biddanoa, s'apendìtziu de Casteddu chi totu connoschimus. Su casteddu si naraiat "Castellu de Castro de Callari", de custu est bènnidu su numene sardu de sa tzitade: Casteddu. Is sardos no podiant bìvere in su Casteddu, ma sceti in sos apendìtzios (Stampaxi, Biddanoa, Lapola), e si carchi sardu fiat agatadu a intru de is muros a ghennas serradas (est a nàrrere a su note), fiat acumpangiadu a foras, ghetadu dae sa Turre de Santu Francau (o de carchi àtera). In su 1324 is catalanos ant cunchistadu sa Sardigna pisana, fundende una tzitade in su monte de Bonàiri (est a narrere "àire bona"), ma passende giae in su 1325 in Casteddu, boghende is pisanos e intrende·bi sceti bividores catalanos. In sas gherras intre de Aragone e Arbaree, Casteddu dd'ant assitiada sos arbaresos prus bortas, ma no dd'ant mai pigada. Dae su 1410 Casteddu, chi is catalanos nàrant "Càller" est sa capitale de unu regnu unidu, su Regnum Sardiniae et Corsicae (Regnu de Sardigna e Corsica). Su re est su de Aragone, apresentadu de unu bisurre o de unu guvernadore. In prus, inoghe s'acorrat su Parlamentu (sos Istamentos). Tando bi depìant esser unos 10.000 abitantes. Fintzas a sa gherra tzivile de su 1700-1714, sa Sardinna est abarrada a suta de s'Aragone a in antis e de sa Ispagna a pustis, cun pagu noas pero de importu: s'universidade (1626), sa Cadirale (pisana, ma torrada a fare in stile barrocu), sa Festa de Sant'Efis, etz. Pigada dae is austrìacos in su 1708 e torrada a cunchistare dae sos ispagnolos in su 1717, est assinnada cun totu sa Sardigna a su Duca de Savoia in su 1720. Su primu guvernadore est istadu su barone de Saint-Rémy (su de su Bastione). Semper abarrada cun is Savoias, oe est su cabulogu de sa Regione Autònoma de sa Sardigna de sa Repùblica Italiana. Andamèntu Demogràfigu Sos Bighinados de Casteddu Bighinados Antigos Casteddu de susu Stampaxi Biddanoa Lapola Bighinadu Nou Tuvixeddu - Tuvumannu Is Mirrionis La Vega Fonsarda Sant'Alenixedda Santu Beneditu Genneruxi Monte Urpinu Monte Mixi Bonairi Sant'a Tènnera Mulinu Beciu Santu Migheli Barraca Manna Is Campus - Is Corrias Villa Doloretta Monreale Santu Giosepu - Santa Teresa - Parteolla Is Bingias - Terramaini Monteleone - Santa Rosalia Apenditziu Europeu CEP Poetu Sa Prama Apenditziu de su Sole Santu Bartolomeu Sant'Elias Àteros progetos Acàpios de foras Pàgina ufitziale de sa tzitade (in limba italiana) Archiviadu s'8 maju 1999 in s'Internet Archive. Casteddu (in limba italiana) Archiviadu su 19 austu 2010 in s'Internet Archive. Casteddu.com (in limba ingresa) Casteddu (in limba italiana) Archiviadu su 13 austu 2010 in s'Internet Archive. Imparai su campidanesu (in limba italiana e tedesca)